ANC-plakkate, T-hemde in Marikana verbrand | Maroela Media
ANC-plakkate, T-hemde in Marikana verbrand
Lede en ondersteuners van die ANC het op 1 Julie 2016 T-hemde en plakkate van die party in Maditlhokwa naby Marikana in Noordwes aan die brand gesteek Foto: Molaole Montsho/ANA
Lede en ondersteuners van die ANC het Vrydag T-hemde en plakkate van die party in Maditlhokwa naby Marikana in Noordwes aan die brand gesteek om te betoog teen die wyksraadslidkandidaat wat vir die munisipale verkiesing genomineer is.
Die betogers het hul ondersteuning beloof aan die Forum 4 Service Delivery (F4SD) en onderneem om alle ANC-verkiesingsveldtogte in die omgewing te ontwrig.
F4SD is 'n onafhanklike beweging wat onafhanklike en jong raadslidkandidate in arm gebiede wil bystaan om 'n stem te gee aan hul uitdagings. Volgens die organisasie se webwerf bied hulle die regte platform vir gemeenskappe om in beheer te wees van dit wat regmatig aan hulle behoort en om die onafhanklike en jong raadslede van hul keuse aan te stel.
"Ons kan nie toelaat dat Appearance Ndlovu ons raadslid word nie," het inwoner Alex Lesang by 'n gemeenskapsvergadering in Maditlhokwa gesê. "Hy is nie ons keuse nie. As ons saam werk, kan ons die olifant genaamd die ANC vernietig."
Simon Ntimba, van die F4SD het gesê die organisasie het in al 45 wyke in die Rustenburg- plaaslike munisipaliteit geregistreer. "Die kandidaat wat julle verkies, sal aan die verkiesing deelneem. As julle vir die forum stem, sal hy wen en as ons ongeveer 22 wyke van die munisipaliteit wen, sal die burgemeester uit ons groep gekies word. As ons individueel as onafhanklike kandidate deelneem, het ons nie die mag om die munisipaliteit oor te neem nie."
Ntimba het gesê die forum is "die stem van die mense". "Ons wil die ANC 'n les leer om te luister deur nie op 3 Augustus vir hulle te stem nie. Ons is lief vir die ANC en wil hê die ANC moet vir die mense luister. As die ANC luister, sal ons in 2019 vir hulle stem."
Terwyl hy die skare toegespreek het, het van die jeugdiges hul ANC-T-hemde uitgetrek en dit aan die brand gesteek. Hulle het ook ANC-plakkate op mekaar gestapel en dit aan die brand gesteek.
Maditlhokwa-inwoners het vroeër in Junie paaie in die gebied versper om teen die genomineerde wyksraadslidkandidaat te betoog. Hulle wou gehad het Boikhutso Tshelane moet die raadslid wees vir wyk 32, maar die ANC het die huidige ampsdraer, raadslid Ndlovu, as die ANC-kandidaat in die wyk geregistreer.
Maditlhokwa was 'n ANC-vesting in Marikana ná die Ekonomiese Vryheidsvegters (EFF)-party in 2013 tot stand gekom het.
Die F4SD onderneem om 'n skoon munisipaliteit te bestuur met die fokus op dienslewering aan die mense. Die forum het onderneem om gesubsidieerde water en elektrisiteit aan die arm gesinne te verskaf.